**Sers Frānsiss Ouens Gārbots Viljamss** (angļu: *Sir Francis Owen Garbatt Williams*; 1942. gada 16. aprīlis — 2021. gada 28. novembris), pazīstams kā **Frenks Viljamss** (angļu: *Frank Williams*) bija Apvienotās Karalistes uzņēmējs, autosportists un *Formula 1* funkcionārs. Viņš bija *Formula 1* autosacīkšu komandu *Frank Williams Racing Cars* un *Williams Grand Prix Engineering* dibinātājs.

Dzīvesgājums
------------

Frenks Viljamss piedzima 1942. gada 16. aprīlī Sautšīldsā, Anglijas ziemeļos. Viņa tēvs bija kara laika Karalisko Gaisa spēku bumbvedēju pilots, māte bija skolotāja. Pēc tam, kad viņa vecāki izšķīrās, viņš tika nosūtīts uz Skotijas internātskolu, kad viņam bija tikai septiņi gadi. Tur 1950. gadu beigās sākās viņa aizraušanās ar automašīnām — pēc gadījuma, kad draugs viņu pavizināja ar savu automašīnu *Jaguar XK150S*.

Frenks Viljamss sākotnēji autosacīkstēs piedalījās kā braucējs un mehāniķis. Viņš debitēja sacīkstēs 1961. gadā, braucot ar *Austin A40* sedanu, pēc tam pārejot uz *Formula 3*. Naudas līdzekļus viņš guva strādājot par ceļojošu pārtikas pārdevēju. 1966. gadā viņš dibināja *Frank Williams Racing Cars* autosacīkšu komandu. Tā vairākus gadus piedalījās *Formula 2* un *Formula 3* sacīkstēs. Pēc tam, kad Viljamss iegādājās vecu *Brabham* šasiju, braucējs Pīrss Karidžs ar to varēja piedalīties vairākās *Formula 1* sacīkstēs, un 1969. gadā divreiz izcīnīja otro vietu.

Tā kā Viljamsam sāka trūkt naudas, viņš cerēja saņemt finansiālu atbalstu no cigarešu ražotāja *Marlboro* un autoražotāja *Iso*. Ar to nepietika, tādēļ 1976. gadā komanda tika pārdota naftas magnātam Volteram Vulfam. Lai gan komanda turpināja pastāvēt, tā vairs nepiederēja Viljamsam, un 1977. gadā viņš kopā ar vienu no saviem ilglaicīgajiem darbiniekiem, inženieri Patriku Hedu, pameta komandu. Viņi iegādājās vecu paklāju ražotni Didkotā (Oksfordšīra) un dibināja *Williams Grand Prix Engineering* (saīsināti — *Williams*) komandu. Klejs Regaconi 1979. gadā izcīnīja komandas pirmo uzvaru, bet 1980. gadā Alans Džonss kļuva par pirmo *Williams* braucēju, kas uzvarēja *Formula 1* pasaules čempionātā.

Turpmākajos gados *Williams* turpināja būt viena no vadošajām *Formula 1* komandām. No 1980. līdz 1997. gadam tās braucēji septiņas reizes kļuva par F1 čempioniem, un komanda deviņas reizes uzvarēja Konstruktoru kausā. 2012. gada martā Viljamss aizgāja no *Williams* valdes, savā vietā izvirzot meitu Klēru. Viljamss formāli turpināja būt komandas vadītājs, taču no 2013. gada Klēra kā vadītāja vietniece faktiski pildīja vadītāja pienākumus. 2020. gadā Viljamsu ģimene pārdeva savas daļas *Williams* komandā, un septembrī pārtrauca savu darbību tajā.

Frenks Viljamss nomira 2021. gada 28. novembrī.

Privātā dzīve
-------------

Frenks Viljamss 1967. gadā iepazinās ar Virdžīniju Beriju (angļu: *Virginia Berry*), un 1974. gadā viņi apprecējās. Laulībā piedzima divi dēli — Džonatans un Džeimijs, kā arī meita Klēra, kura vēlāk kļuva par *Williams* sacīkšu komandas vadītāja vietnieci. Virdžīnijai 2010. gadā tika atklāts vēzis, un viņa 2013. gadā nomira 66 gadu vecumā.

Pēc autoavārijas Francijā, 1986. gada martā Viljamss bija daļēji paralizēts. Viņš ar īrētu auto brauca no Pola Rikāra trases uz lidostu Nicā. Viljamsa auto kļuva nevadāms un apvēlās. Tā kā viņš nebija piesprādzējies, viņš ietriecās jumtā, kas izraisīja mugurkaula bojājumus. Kopš tā laika Viljamss lietoja ratiņkrēslu.

1986. gadā Apvienotās Karalistes karaliene Elizabete II piešķīra Viljamsam Britu impērijas Komandiera ordeni (CBE), un 1999. gadā iecēla viņu bruņinieku kārtā. Par darbu ar *Renault* dzinējiem viņš kļuva par Francijas Goda Leģiona ordeņa kavalieri.

Atsauces
--------

1. 1 2  «All Rise for the Honourable Sir Frank». atlasf1.com.
2. 1 2 3  «Sir Frank Williams (angliski)». grandprix.com. Skatīts: 2020. gada 26. decembrī.
3. ↑  «Sir Frank Williams steps down from the Williams team board (angliski)». *BBC Sport*. 2012. gada 2. martā. Skatīts: 2020. gada 26. decembrī.
4. ↑  «Williams family to step aside from running of the team after Italian GP (angliski)». *formula1.com*. 2020. gada 3. septembrī. Skatīts: 2020. gada 26. decembrī.
5. 1 2  Joe Saward. «Ginny Williams 1946 – 2013 (angliski)». *JoeblogsF1*. Joe Saward. Skatīts: 2020. gada 26. decembrī.
6. ↑  «No. 50764 (angliski)». The London Gazette (Supplement). 1986. gada 31. decembrī. 9. lpp. Skatīts: 2020. gada 26. decembrī.
7. ↑  «No. 55354 (angliski)». The London Gazette (Supplement). 1998. gada 31. decembrī. 2. lpp. Skatīts: 2020. gada 26. decembrī.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Frenks Viljamss***.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
Valsts karogs: Apvienotā Karaliste WilliamsF1 |
| --- |
|  |
| Personāls | 
* Valsts karogs: Apvienotā Karaliste Frenks Viljamss
* Valsts karogs: Apvienotā Karaliste Patriks Heds
* Valsts karogs: Austrālija Sems Maikls

 |
|  |
| Bijušais personāls | 
* Valsts karogs: Francija Loiks Biguā
* Valsts karogs: Vācija Jergs Canders
* Valsts karogs: Apvienotā Karaliste Gevins Fišers
* Valsts karogs: Apvienotā Karaliste Adrians Ņūvijs
* Valsts karogs: Argentīna Serhio Rinlands
* Valsts karogs: Argentīna Enrike Skalabroni
* Valsts karogs: Apvienotā Karaliste Džefs Viliss

 |
|  |
| Piloti | 
* Valsts karogs: Venecuēla Pastors Maldonado
* Valsts karogs: Somija Valteri Botass

 |
|  |
| Pasaules čempioni | 
* Valsts karogs: Austrālija Alans Džonss
* Valsts karogs: Somija Keke Rosbergs
* Valsts karogs: Brazīlija Nelsons Pikē
* Valsts karogs: Apvienotā Karaliste Naidžels Mensels
* Valsts karogs: Francija Alēns Prosts
* Valsts karogs: Apvienotā Karaliste Deimons Hills
* Valsts karogs: Kanāda Žaks Vilnēvs

 |
|  |
| FWRC modeļi | 
* FW
* FW04
* FW05

 |
|  |
| WilliamsF1 modeļi | 
* FW06
* FW07
* FW07B
* FW07C
* FW08
* FW08C
* FW09
* FW09B
* FW10
* FW11
* FW11B
* FW12
* FW12C
* FW13
* FW13B
* FW14
* FW14B
* FW15C
* FW16
* FW16B
* FW17
* FW17B
* FW18
* FW19
* FW20
* FW21
* FW22
* FW23
* FW24
* FW25
* FW26
* FW27
* FW28
* FW29
* FW30
* FW31
* FW32
* FW33
* FW34
* FW35

 |

 |

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 57983270
* LCCN: n83010110
* ISNI: 0000 0000 7902 8962
* GND: 1246670291
* SUDOC: 114646864
* NDL: 00621650
* NKC: pna2008444846

 |

 |